潤屋軒詩
作者：饒節
朝代：宋

paragraphs: 層崖如立壁，秀潤初欲溜。
下有癯道人，異時妙基構。
爲山不爲屋，豈待吉日戊。
軒成玉滿家，不減朱門富。
松篁既崔錯，雲霧亦臻湊。
霜威入松骨，古滑咽泉竇。
谷風卷簷回，浩蕩金石奏。
騷騷烏夜啼，鼎鼎雉朝雊。
時於藤蘿中，便捷一猿透。
客來坐胡床，紙帳卷輕皺。
兒童敬杖屨，文史當俎豆。
微薰出小鼎，長缾上虛甃。
此樂師有餘，何爲尚奔走。
記我識師初，昂昂野鶴瘦。
風姿入清古，氣象脫凡陋。
我遊山海間，未獲一角獸。
如師能幾何，不落餘子後。
師如佳少年，氣出萬夫右。
平生千鈞弩，要以一手彀。
雖未須眉蒼，典刑已可候。
汲深非短綆，善舞屬長袖。
願君浚其源，故道或可復。
功成歸此軒，趺坐了昏晝。